Man vas ná Verulam-plaasaanval‘n Bejaarde egpaar is in die vroeë oggendure in hul plaashuis oorval. Foto: Verskaf ŉ 43-jarige man is in hegtenis geneem in verband met die aanval in die vroeë oggendure Woensdag op ŉ bejaarde egpaar op ŉ plaas in KwaZulu-Natal, waartydens die man met ŉ spies aangerand en die vrou glo verkrag is. Lt.kol. Thulani Zwane, provinsiale polisiewoordvoerder, het aan Maroela Media gesê die verdagte is laat Woensdagmiddag deur die Ndwedwe-polisie in die omgewing vasgetrek. “Die man staan tereg op aanklagte van huisroof en verkragting. Hy sal Vrydag in die Ndwedwe-landdroshof verskyn,” het hy gesê. Maroela Media het vroeër berig die egpaar is omstreeks 02:30 op hul plaas in die Oakford-omgewing, noord van Verulam, deur ŉ man oorval en beroof. Prem Balram, direkteur van die veiligheidsmaatskappy Reaction Unit South Africa, het ná die voorval aan Maroela Media gesê hul veiligheidsbeamptes is omstreeks 02:58 ontbied. “Die huis was met bloed besmeer. ŉ Man, wat met ŉ spies gewapen was, het die egpaar, wat albei in hul 70’s is, se deur oopgebreek,” het Balram gesê. Die aanvaller het die man met die spies aangerand terwyl hy op waardevolle items aangedring het. “Hy het die vrou daarna na ŉ bos gesleep, waar hy haar glo verkrag het. Die vrou het die aanvaller herken as iemand wat in die omgewing woon. Sy kon daarin slaag om te ontsnap en het na die bure gehardloop vir hulp.” Die bure het Reaction Unit South Africa en die polisie ontbied. Die egpaar is na ŉ nabygeleë hospitaal geneem vir behandeling. Volgens die polisie het die man hoofbeserings opgedoen en is albei slagoffers in ŉ stabiele toestand.